Romfolket anker flytte-avgjørelse
Organisasjonen Folk er folk, som taler på vegne av romfolket, anker avgjørelsen, skriver Aftenposten. Saken har blitt behandlet rettslig tre ganger. - Vår oppfattelse er at lovforståelsen i de tre domsavgjørelsene er så sprikende at jussen er fullstendig i det blå. Derfor har vi rådet beboerne til å bli på Sognsvann og anke dommen, sier Bjønnulv Evenrud i Folk er folk. I forrige uke vant Statsbygg fram hos Oslo byfogdembete. Begrunnelsen var at leiren er for nær bebyggelse og at den er til skade og ulempe for omgivelsene. Det ble ikke satt dato for når leiren, som ligger på Statsbyggs område, skal ryddes. Folk er folk ber nå om at leiren får stå fram til anken er behandlet i Oslo tingrett. Der blir saken trolig avgjort i neste uke. - Foreløpig er det ikke mye vi kan gjøre. Vi vil ha et solid rettslig grunnlag for det vi gjør, og må forholde oss til at vi er i et rettssystem der alle har muligheter til å få vurdert sin sak i flere rettsinstanser, kommenterer Statsbyggs kommunikasjonsdirektør Hege Njaa Aschim. Bymiljøetaten i Oslo kommune har i sommer ryddet området to ganger. Siste aksjon fant sted i forrige uke. Da ble det funnet 10 tonn skrot og eiendeler, blant annet 550 kilo bilbatterier og 75 sykler.
Romfolket ved Sognsvann anker avgjørelsen fra Oslo byfogdembete om at leiren de bor i skal fjernes.